google/wiki40b huggingface dataset:
Η Πρώτη (εφημερίδα)

«Η Πρώτη» ήταν ημερήσια ελληνική πολιτική εφημερίδα της Αριστεράς. Κυκλοφορούσε από τον Απρίλιο του 1986 μέχρι τον Σεπτέμβριο του 1990.
Εκδότης της εφημερίδας ήταν ο Χρήστος Καλογρίτσας, πολιτικός μηχανικός και εργολάβος, που είχε φιλικές σχέσεις με τον γενικό γραμματέα του ΚΚΕ Χαρίλαο Φλωράκη (ήταν και συντοπίτης του από την Καρδίτσα).
Διευθυντής της «Πρώτης» ανέλαβε ο Λυκούργος Κομίνης, ο οποίος σύντομα παραιτήθηκε και διευθυντής ορίστηκε (με την συναίνεση των εργαζομένων) ο μέχρι τότε διευθυντής σύνταξης Νίκος Τσαγκρής. Στο δυναμικό της ανήκαν πολλοί μετέπειτα γνωστοί δημοσιογράφοι, όπως, μεταξύ άλλων, ο Παύλος Τσίμας, ο Σταύρος Λυγερός, ο Νίκος Ευαγγελάτος, ο Τάσος Τέλλογλου, ο αθλητικογράφος Αλέξης Σπυρόπουλος, οι σκιτσογράφοι Γιάννης Ιωάννου και Στάθης Σταυρόπουλος κ.α. Αρθρογράφος της ήταν και ο Μιχάλης Ζούβελος, απόστρατος αξιωματικός της Στρατιωτικής Δικαιοσύνης, ο οποίος είχε διατελέσει επίτροπος (στρατιωτικός εισαγγελέας) στο Στρατοδικείο που καταδίκασε τους βασανιστές της χούντας.
Οργανωτικός και πολιτικοϊδεολογικός εγκέφαλος της «Πρώτης» θεωρούνταν ο Μίμης Ανδρουλάκης, στενός συνεργάτης και λογογράφος του Χαρίλαου Φλωράκη, θεωρούμενος τότε ως «μεταρρυθμιστής» και «Γκορμπατσωφικός» μέσα στο ΚΚΕ. Η εφημερίδα χαρακτηρίστηκε ως η «γέφυρα» του ΚΚΕ για να φτιαχτεί ο ενιαίος Συνασπισμός της Αριστεράς και της Προόδου, κάτι που τελικά επιτεύχθηκε λίγο πριν από τις εκλογές του 1989. Σε γενικές γραμμές, η εφημερίδα προσπάθησε να εμφανιστεί ως φορέας της «εκσυγχρονιστικής» Αριστεράς, υιοθετώντας μια στρατηγική προσέγγισης με  «πεφωτισμένες» αστικές δυνάμεις (ακόμα και της Δεξιάς) καθώς και με τα νέα κοινωνικά κινήματα (οικολογία κτλ.) 
Παρέμεινε όμως πιστή στη Σοβιετική Ένωση στα θέματα διεθνούς πολιτικής, και χαρακτηριστικό ήταν το πρωτοσέλιδό της μετά την καταστροφή του Τσέρνομπιλ, όπου ανέφερε ότι οι βλαβερές συνέπειες από την ραδιενέργεια δεν ξεπερνούσαν σε κίνδυνο την κατανάλωση ενός τσιγάρου.
Ίσως το κυριότερο χαρακτηριστικό της εφημερίδας ήταν οι επιθέσεις της στο ΠΑΣΟΚ και προσωπικά στον Ανδρέα Παπανδρέου, γεγονός που σηματοδότησε την απόρριψη της στρατηγικής της «αντιδεξιάς ενότητας» ΠΑΣΟΚ-ΚΚΕ που είχε ακολουθηθεί την οκταετία 1977-1985, και την οποία υποστήριζε με ενθουσιασμό μεγάλο μέρος της κομματικής βάσης τόσο του ΠΑΣΟΚ όσο και του ΚΚΕ, ιδίως στην επαρχία. Το φθινόπωρο του 1987 η «Πρώτη» ξεκίνησε τις καταγγελίες για τον πανίσχυρο διοικητή του ΟΤΕ Θεοφάνη Τόμπρα, τον οποίο κατηγορούσε για μαζικές τηλεφωνικές υποκλοπές καθώς και για τις προνομιακές σχέσεις του με τον επιχειρηματία Σωκράτη Κόκκαλη. Επίσης επιτέθηκε στην «κατάμαυρη νεοφασιστική κλίκα Κουτσόγιωργα-Αυριανής», αλλά από την άλλη μιλούσε θετικά για στελέχη του ΠΑΣΟΚ όπως ο Γιώργος Γεννηματάς και ο Κώστας Λαλιώτης.
Η «Πρώτη» στήριξε τόσο τη συγκυβέρνηση Αριστεράς-Δεξιάς υπό τον Τζαννή Τζαννετάκη (Ιούλιος-Νοέμβριος 1989), όσο και την οικουμενική κυβέρνηση Αριστεράς-ΠΑΣΟΚ-Δεξιάς υπό τον καθηγητή Ξενοφώντα Ζολώτα (Νοέμβριος 1989-Απρίλιος 1990).
Τον Σεπτέμβριο του 1990, η εφημερίδα έκλεισε με απόφαση της ηγεσίας του ΚΚΕ, η οποία πλέον ήθελε να απεμπλακεί από το εγχείρημα του ενιαίου Συνασπισμού.
Σιντ Μάιερ

Σταδιοδρομία

Ο Σιντ Μάιερ γεννήθηκε το 1954. Το 1982, μαζί με τον Bill Stealey ίδρυσε την εταιρεία MicroProse. Στη Microprose o Μάιερ σχεδίασε την πασίγνωστη σειρά παιχνιδιών Civilization. Το 1996 εγκατελειψε την Microprose και μαζί με τον βετεράνο του χώρου Jeff Briggs ίδρυσε την εταιρεία Firaxis Games. Σήμερα η Firaxis Games δημιουργεί παιχνίδια στρατηγικής, πολλά από τα οποία είναι νέες εκδόσεις κλασσικών τίτλων του Μάιερ, όπως τα Civilization IV και Sid Meier's Pirates!.
Το 1999, ο Σιντ Μάιερ ήταν ο δεύτερος που συμπεριλήφθηκε στη λίστα με τους πιο διακεριμένους (hall of fame) της Αμερικανικής Ακαδημίας Διαδραστικής Τέχνης και Επιστήμης (Academy of Interactive Arts and Sciences). Ο πρώτος που τιμήθηκε ήταν ο Shigeru Miyamoto της Nintendo.
Είναι παντρεμένος με τη Σούζαν και έχουν ένα γιο. Σήμερα μένει στο Hunt Valley του Μαίρυλαντ.
Μέμφις Γκρίζλις

Λογότυπα

Ακολουθούν τα λογότυπα του συλλόγου με χρονολογική σειρά:
Βόγκαρ

Επισκόπηση

Ο πληθυσμός του δήμου του Βόγκαρ ήταν 1.161 κάτοικοι το 2011.

Γεωγραφία

Η κοινότητα Βόγκαρ βρίσκεται στην περιοχή Σουντούρνες, στο βόρειο τμήμα της χερσονήσου Ρέικιανες. Η έκταση της κοινότητας είναι 7.42 τ.χλμ. Ο πληθυσμός της κοινότητας ήταν 1.225 άτομα στις 1 Δεκεμβρίου 2007, από τους οποίους οι 1.131 κατοικούσαν στην πόλη Βόγκαρ. Η πυκνότητα πληθυσμού είναι 165 ανά τ.χλμ.
Το Βόγκαρ απέχει 30 χιλιόμετρα από την πρωτεύουσα της χώρας, το Ρέικιαβικ. Δυτικά του Βόγκαρ βρίσκεται η πόλη Νιαρντβίκ που ανήκει στην κοινότητα του Ρεϊκιάνεσμπερ. Γύρω από την πόλη βρίσκονται πεδία λάβας. Η κύρια ασχολία των κατοίκων του Βόγκαρ για αιώνες ήταν η αλιεία, αλλά σήμερα βρίσκεται σε παρακμή. Ο αριθμός των κατοίκων της πόλης αυξάνεται σταδιακά.
Google Hangouts

Ιστορία

Πριν από την έναρξη του Hangouts, η Google είχε διατηρήσει αρκετές παρόμοιες αλλά τεχνολογικά ξεχωριστές υπηρεσίες ανταλλαγής μηνυμάτων και πλατφόρμες σε ολόκληρη τη σουίτα προϊόντων της. Αυτές περιλαμβάνουν το επιχειρησιακό Google Talk (με βάση το XMPP), το Google+ Messenger και τη λειτουργία Hangouts του Google+, το οποίο παρέχει δυνατότητες συνομιλίας, φωνής και τηλεδιάσκεψης. Ωστόσο, η αυξανόμενη κατακερματισμένη και μη ενοποιημένη σουίτα υπηρεσιών ανταλλαγής μηνυμάτων αντιμετωπίζει επίσης τον αυξανόμενο ανταγωνισμό από υπηρεσίες όπως το Facebook Messenger, το iMessage και το WhatsApp. Αποφασίστηκε να καταργηθεί το υπάρχον σύστημα Google Talk και να κωδικοποιηθεί ένα νέο προϊόν μηνυμάτων μέσω μιας συνεργασίας με πολλαπλές ομάδες ανάπτυξης. Μετά τις αναφορές ότι η νέα υπηρεσία θα είναι γνωστή ως "Babel", η υπηρεσία ξεκίνησε επίσημα ως Hangouts κατά τη διάσκεψη Google I / O στις 15 Μαΐου 2013. Στις 16 Φεβρουαρίου 2015, η Google ανακοίνωσε ότι θα διακόψει το Google Talk και θα δώσει οδηγίες στους χρήστες να μεταναστεύσουν στην εφαρμογή Hangouts στην πλατφόρμα του προγράμματος περιήγησης Chrome. Τον Ιανουάριο του 2016, η Google αποθάρρυνε τη χρήση του Hangouts για SMS, συνιστώντας να χρησιμοποιήσουν την εφαρμογή SMS Messenger της Google. Τον Μάιο του 2016, στο Google I / O 2016, η Google ανήγγειλε δύο νέες εφαρμογές: το Google Allo, μια εφαρμογή ανταλλαγής μηνυμάτων με δυνατότητες AI (AI-powered bots και selfie) και Google Duo. Από τότε η Google επιβεβαίωσε ότι οι νέες εφαρμογές δεν θα αντικαταστήσουν το Hangouts. Τα Hangouts θα παραμείνουν ξεχωριστό προϊόν. Τα έξυπνα τηλέφωνα Pixel και Pixel XL της Google θα μεταφερθούν με το Google Duo και το Allo αντί για το Hangouts. Στις 6 Ιανουαρίου 2017, η Google ανακοίνωσε ότι το API του Google Hangouts θα τερματιστεί στις 25 Απριλίου 2017. Στις 9 Μαρτίου 2017, η Google ανακοίνωσε ότι θα εξελίσσει τα Hangouts σε δύο προϊόντα: Hangouts Meet και Hangouts Chat. Το Hangouts Meet θα επικεντρωθεί σε τηλεοπτικές διασκέψεις και η συνομιλία στο Hangouts θα επικεντρωθεί στην άμεση ανταλλαγή μηνυμάτων με πρόσθετες λειτουργίες όπως Βοηθός Βοηθού και Μηνύματα με σπείρωμα.
Γεώργιος Κάρολος της Έσσης-Κάσσελ

Βιογραφία

Γεννήθηκε στο Κάσσελ και ήταν ο πέμπτος γιος του Καρόλου λαντγκράβου της Έσσης-Κάσσελ και της Μαρίας Αμαλίας των Κέττλερ, κόρης του Ιακώβου δούκα της Κουρλάνδης και της Σεμιγαλλίας. Μεγαλύτεροι αδελφοί του ήταν οι: Φρειδερίκος της Σουηδίας, Γουλιέλμος Η΄ λάντγκραβος της Έσσης-Κάσσελ, Κάρολος (απεβίωσε 22 ετών) και Μαξιμιλιανός.
Ο πατέρας του τού έδωσε τα φέουδα Βάλτερσμπρυκ και Βόλκερσχαουζεν. Έλαβε στρατιωτική εκπαίδευση υπό τον Φρειδερίκο Γουλιέλμο Α΄ της Πρωσίας. Το 1723 προήχθη σε αντιστράτηγο και κυβερνήτη του Μίντεν. Το 1730 άφησε τον Πρωσικό στρατό και αργότερα υπηρέτησε ως στρατάρχης στον Σουηδικό στρατό, ως στρατηγός στο στρατό της Έσσης και ως αντιστράτηγος στον Αυστριακό στρατό.
Επισκέφθηκε μερικές φορές τον μεγαλύτερο αδελφό του Φρειδερίκο στη Στοκχόλμη και μάλλον ήταν πολύ στενοί φίλοι. Απεβίωσε το 1755 άγαμος.
Ντρου Νίκολας

Καριέρα

Άρχισε να παίζει μπάσκετ στο λύκειο του Λόνγκ Άιλαντ. Από εκεί μεταπήδησε στο κολέγιο του Μέριλαντ, με το οποίο κατέκτησε το κολεγιακό πρωτάθλημα του 2003. Η πιο αξιοσημείωτη στιγμή του όντας κολεγιόπαιδο ήταν, όταν το 2003, σημείωσε μπάζερ-μπίτερ τρίποντο στην λήξη του αγώνα, χαρίζοντας την νίκη στην ομάδα του, σε παιχνίδι του πρώτου γύρου ενάντια στην Γουίλμινγκτον.
Στην συνέχεια της καριέρας του, έπαιξε αρχικά σε ομάδες χαμηλών κατηγοριών της Ιταλίας και της Ισπανίας, ώσπου μεταγράφηκε στην ομάδα του Τρεβίζο, την Μπενετόν, με την οποία κατέκτησε το βραβείο του 1ου σκόρερ της Ευρωλίγκα 2005-06 με 18.6 πόντους μέσο όρο, και το Ιταλικό κύπελλο. Από εκεί πήγε στην Τουρκία και στην Εφές Πίλσεν όπου υπέγραψε τριετές συμβόλαιο, όμως αρνήθηκε να αγωνιστεί απέναντι στην Παρτιζάν  Βελιγραδίου, κατόπιν εντολής της Αμερικανικής κυβέρνησης για το θέμα της ανεξαρτησίας του Κοσόβου, και αποκλείστηκε από την ομάδα.
Από την επόμενη χρονιά, το 2008, και μετά από μεγάλες συζητήσεις, υπέγραψε ένα διετές κλειστό συμβόλαιο στον Παναθηναϊκό με τον οποίο κατέκτησε το Τριπλ Κράουν το 2009 (Πρωτάθλημα, Κύπελλο, Ευρωλίγκα) συνεισφέροντας σε όλους τους τομείς, κυρίως όμως στο σκοράρισμα όπου είχε μέσο όρο 10.8 πόντους. Στον Παναθηναϊκό έμεινε μέχρι το 2011, κατακτώντας ακόμα μια Ευρωλίγκα. Συνολικά με την ομάδα του Παναθηναϊκού κατέκτησε τρία πρωταθλήματα Ελλάδος, ένα κύπελλο και δυο Ευρωλίγκες. Ακολούθως, την επόμενη σαιζόν αγωνίστηκε στην ιταλική Εμπόριο Αρμάνι, ενώ έκλεισε στην καριέρα του παίζοντας με τη φανέλα της ρωσικής ΤΣΣΚΑ Μόσχας τη σαιζόν 2012-2013 από την οποία αποχώρησε κοινή συναινέσει το Νοέμβριο του 2013, έχοντας αγωνιστεί σε μόλις τέσσερα παιχνίδια στην Ευρωλίγκα. Τον Ιούλιο του 2013 ο Νίκολας ανακοίνωσε ότι αποσύρεται από την αγωνιστική δράση σε ηλικία 32 ετών.
Σημαία της Λευκορωσίας

Η σύγχρονη σημαία της Λευκορωσίας υιοθετήθηκε στις 7 Ιουνίου 1995 έπειτα από δημοψήφισμα που διεξήχθη τον προηγούμενο μήνα. Το αποτέλεσμα του δημοψηφίσματος (το οποίο δεν αναγνωρίστηκε ως «μη δημοκρατικό» από τους διεθνείς παρατηρητές) ήταν υπέρ της αλλαγής της ιστορικής σημαίας του 1918, η οποία επαναφέρθηκε μετά την ανεξαρτησία της χώρας από την ΕΣΣΔ, το 1991. Η σημερινή σημαία είναι μία τροποποίηση της σημαίας της σοβιετικής Λευκορωσίας του 1951.
Το σχέδιο της σημερινής σημαίας είναι ένα ορθογώνιο ύφασμα που αποτελείται από δύο μακριές λωρίδες. Η επάνω λωρίδα είναι κόκκινη (τα 2/3 της σημαίας) και η κάτω είναι πράσινη (το 1/3 της σημαίας). Υπάρχει επίσης ένα ερυθρόλευκο κάθετο διακοσμητικό σχέδιο, το οποίο καταλαμβάνει το 1/9 του μήκους της σημαίας.
Το κόκκινο χρώμα συμβολίζει την αρχαία ιστορία της Λευκορωσίας και το πράσινο είναι για τα δάση και το λαμπρό μέλλον της.

Παλιά σημαία

Η ερυθρόλευκη σημαία χρησιμοποιείται ακόμα από αρκετές ομάδες, παρά την επίσημη απαγόρευσή της από την κυβέρνηση. Ιδιαίτερα χρησιμοποιείται από αντικυβερνητικούς διαδηλωτές.
Λειτουργισμός (σχεδιασμός)

Αρχιτεκτονική

Ο πρώτος παγκόσμιος πόλεμος (και στην Ελλάδα και η μικρασιατική καταστροφή) προωθούν τις απόψεις του σύγχρονου κινήματος. Το κίνητρο για μια λειτουργική δόμηση πλέον δεν είναι μόνο ένα αισθητικό αλλά και ένα οικονομικό. Τρόποι είναι η τυποποίηση και η βιομηχανική προκατασκευή. Η Κουζίνα της Φρανκφούρτης η πρώτη εντοιχισμένη κουζίνα κατασκευάζεται σε 10.000 κομμάτια.

Κρίση του Λειτουργισμού

Η κρίση του Λειτουργισμού έρχεται στην δεκαετία του 1970 όταν τα ζητήματα τον μοντερνιστών είχαν πλέον απορροφηθεί και μετατραπεί. Ο απλός τρόπος κατασκευής δεν είχε πια χρησιμοποιηθεί για την παραχώρηση ανέσεων σε νέα φωτεινά κτίρια, αλλά είχε εκμεταλλευτεί για την δημιουργία απλών και μικρών διαμερισμάτων με σκοπό την έντονη εκμετάλλευση. Στην κεντρική Ευρώπη δημιουργηθήκανε μεγάλες μονάδες με εκατοντάδες διαμερίσματα οι οποίες σήμερα συνήθως μετατρέπονται σε γκέτο. Την ίδια εποχή στα αστικά κέντρα της Ελλάδας με την μέθοδο της αντιπαροχής δημιουργηθήκανε γειτονιές από πολυκατοικίες.
Ο μεταμοντερνισμός (Post-Modernism) ήταν μια αντίδραση εναντίον του λειτουργισμού, ενσωματώνοντας ιστορικά στοιχεία στην αρχιτεκτονική.

Βιομηχανικός σχεδιασμός

Οι σχεδιαστές στρέφονταν σε απλά και γεωμετρικά προϊόντα πιστεύοντας ότι κατασκευάζονταν εύκολα και κατά αυτό τον τρόπο θα κάλυπταν πιο εύκολα της ανάγκες του ευρύτερου κοινού. Από μια καθαρός καλλιτεχνική και δημιουργική εργασία ο βιομηχανικός σχεδιασμός πλέον στρέφεται σε μια δημιουργική και επιστημονική εργασία.

Γραφιστική

Στην γραφιστική ο λειτουργισμός περιγράφει την εντατική χρήση γραμματοσειρών σαν-σέριφ ειδικά στην δεκαετία του 1920 και μετέπειτα. Η Ελβετική Γραφιστική (Schweizer Typografie) ήταν η τελευταία εξέλιξη μιας λειτουργικής γραφιστικής, και ο γνωστότερος εκπρόσωπος ο σχεδιαστής Άντριαν Φρούτιγκερ.
Λευκά Χριστούγεννα

Με την ονομασία Λευκά Χριστούγεννα καθιερώθηκε να λέγονται τόσο η ημέρα εορτασμού των Χριστουγέννων όσο και η παραμονή αυτών, στις βόρειες χώρες, όπου συμπίπτουν κυρίως με χιονόπτωση και όλη η φύση φέρεται να είναι «ντυμένη» στα λευκά.
Λευκά Χριστούγεννα παρατηρούνται κυρίως στον Καναδά, τις βόρειες πολιτείες των ΗΠΑ, σε όλες τις σκανδιναβικές χώρες, τις χώρες της Βαλτικής, τη Ρωσία, την Ουκρανία, την Πολωνία και τη Λευκορωσία.
Στις νοτιότερες χώρες των παραπάνω η πιθανότητα εορτασμού των Χριστουγέννων με χιόνια μειώνεται βαθμιαία προς τα νοτιότερα γεωγραφικά πλάτη. Στην Ελλάδα Λευκά Χριστούγεννα παρατηρούνται κυρίως στα ορεινότερα και βορειότερα τμήματα της χώρας, ενώ στα νησιά, λόγω και του μεσογειακού κλίματος είναι πολύ σπάνια.
Με τον τίτλο «Λευκά Χριστούγεννα» αναφέρεται και ένα από τα αξιολογότερα διεθνή σήμερα χριστουγεννιάτικα τραγούδια, που αναφέρεται νοσταλγικά σε παλαιότερες εορτές Χριστουγέννων και έχει μεταφραστεί και στην ελληνική γλώσσα.
Χριστιανός της Δανίας

Βιογραφία

Ήταν ο πρωτότοκος γιος του Χριστιανού Δ΄ της Δανίας & Νορβηγίας και της Άννας-Αικατερίνης των Χοεντσόλερν, κόρης του Ιωακείμ-Φρειδερίκου εκλέκτορα του Βρανδεμβούργου.
Γεννήθηκε στο κάστρο Κοπενχάγκεν. Στη Νορβηγία η μοναρχία ήταν κληρονομική και έτσι από τη γέννησή του ο Χριστιανός ήταν εκεί διάδοχος. Στη Δανία όμως ο βασιλιάς εκλεγόταν από το Συμβούλιο του βασιλείου· ωστόσο εκείνος πρότεινε διάδοχο και το Συμβούλιο δεν είχε άλλον υποψήφιο. Ο πατέρας του τον αναγνώρισε ως υποψήφιο πρίγκιπα της Δανίας και το Συμβούλιο και οι αντιπρόσωποι των επαρχιών τον υποστήριξαν: ο Χριστιανός χαιρετίστηκε δημόσια ως εκλεγμένος πρίγκιπας το 1610. 
Εκπαιδευτές του ήταν ο Νηλς Γιόργκενσεν Αιρύλεους και ο Γιέσπερ Μπρόχμαντ. Το 1625 η Δανία εισήλθε στον Τριακονταετή Πόλεμο (1618-48) και ενώ ο Χριστιανός Δ΄ διοικούσε στο πεδίο της μάχης το στρατό, ο διάδοχος ανέλαβε τη διακυβέρνηση της χώρας. Μεταξύ των διοικητικών του καθηκόντων συμμετείχε σε κάποιες μάχες, μάλιστα τραυματίστηκε από δύο σφαίρες το 1626. Η στρατιωτική παρέμβαση της Δανίας δεν είχε επιτυχία και ο εχθρικός στρατός εισέβαλε στην Γιουτλάνδη το 1627. Ο διάδοχος υποχώρησε και κατά τη διαδικασία, πέφτοντας από ένα κάρο, έσπασε το πόδι του. 
Η σχέση του με την Άννα Λύκκε έγινε αφορμή σύγκρουσης με τον πατέρα του, ο οποίος τη συνέλαβε και προσπάθησε να την κατηγορήσει για μαγεία. Ο διάδοχος απογοητεύτηκε και ασχολιόταν λιγότερο με την πολιτική.

Μετά το γάμο του

Το 1632 έγινε διοικητής του Σλέσβιχ & Χόλσταϊν. Νυμφεύτηκε τη Μαγδαληνή-Σίβυλλα, κόρη του εκλέκτορα της Σαξονίας και ο γάμος έγινε με μεγάλους εορτασμούς. Το ζεύγος εγκαταστάθηκε στο κάστρο Νύκιμπινκ του Φάλστερ. Το 1644 ο πατέρας του έφυγε στον Πόλεμο του Τόρστενσον (1643-45) και ο διάδοχος ανέλαβε τη διακυβέρνηση. Όταν μετέβη στο φρούριο Μάλμι οι Σουηδοί απείλησαν την πόλη, αλλά ο Χριστιανός είχε ασθενήσει και αποσύρθηκε στη Κοπεγχάγη.
Είχε τη φήμη οκνηρού και πότη. Απέκτησε υπέρογκα χρέη και παρά το ότι ο πατέρας του πλήρωσε μερικά από αυτά, του έμεινε χρέος 215.000 ριγκσντάλερ το 1647. Είχε δανειστεί από τον δούκα του Γκόττορπ ένα ποσό για να μεταβεί σε λουτρά της Βοημίας. Ξεκίνησε το ταξίδι, όμως μετά τη Δρέσδη ασθένησε και στο κάστρο Γκόρμπιτς απεβίωσε· ήταν 44 ετών. Τάφηκε στο ναό της Παναγίας στην Κοπεγχάγη και οκτώ έτη μετά το λείψανό του μεταφέρθηκε στον καθεδρικό του Ρόσκιλντε. Το επόμενο έτος απεβίωσε και ο πατέρας του.

Οικογένεια

Νυμφεύτηκε το 1633 τη Μαγδαληνή-Σίβυλλα των Βέττιν, κόρη του Ιωάννη-Γεωργίου Α΄ εκλέκτορα της Σαξονίας. Δεν απέκτησαν απογόνους.
Τσιτσιολίνα

Βιογραφικά στοιχεία

Γεννήθηκε στη Βουδαπέστη στις 26 Νοεμβρίου 1951. Τη δεκαετία του 1970 βρέθηκε στην Ιταλία όπου και ακολούθησε καριέρα πορνοστάρ, γυρίζοντας ταινίες σκληρού πορνό. Από το 1979 άρχισε πολιτική καριέρα με τους Πράσινους και μετά με το Partito Radicale.
Το 1987 εξελέγη βουλευτής στο ιταλικό κοινοβούλιο με το "Ριζοσπαστικό κόμμα" (Partito Radicale), κόμμα φιλελεύθερης ιδεολογίας. Στις επόμενες εκλογές δεν επανεξελέγη. Το 1990 προσφέρθηκε να κάνει έρωτα με τον Σαντάμ Χουσεΐν, προκειμένου να επέλθει ειρήνη στη Μέση Ανατολή και να αποφευχθεί ο Πόλεμος του Κόλπου.
Υπήρξε σύζυγος του εικαστικού καλλιτέχνη Τζεφ Κουνς, από το 1991 μέχρι το 1992, με τον οποίο απέκτησε έναν γιο. Ο Κουνς μάλιστα είχε δημιουργήσει έργα (φωτογραφίες, πίνακες και γλυπτά), που παρουσίαζαν αυτόν και τη σύζυγό του σε διάφορες ερωτικές στάσεις και τα οποία εκτέθηκαν με τον τίτλο Made In Heaven. Τον χωρισμό τους ακολούθησε μια δικαστική διαμάχη για την κηδεμονία του παιδιού, που κράτησε αρκετά χρόνια.
Βάλντεμαρ της Δανίας

Βιογραφία

Ήταν ο τρίτος γιος του Χριστιανού Θ΄ της Δανίας και της Λουίζας, κόρης του Γουλιέλμου πρίγκιπα της Έσσης-Κάσσελ. Γεννήθηκε στο ανάκτορο Μπέρνστορφ του Γκέντλοφε, βόρεια της Κοπεγχάγης και βαπτίσθηκε στις 21 Δεκεμβρίου 1858.
Τον Μάρτιο του 1863 ταξίδεψε μαζί με τους γονείς του στο Λονδίνο για το γάμο της αδελφής του Αλεξάνδρας με τον Εδουάρδο Ζ΄ των Βέττιν γιο του Αλβέρτου πρίγκιπα της Σαξονίας-Κόμπουρκ & Γκότα και της Βικτωρίας της Βρετανίας. Τον Νοέμβριο του ίδιου έτους ο πατέρας του διαδέχθηκε τον Φρειδερίκο Ζ΄ της Δανίας.
Ο Βάλντεμαρ μορφώθηκε από παιδαγωγούς. Το 1874 συνόδευσε τον πατέρα του στην Ισλανδία για τις εορτές της Χιλιετίας από την εκεί εγκατάσταση. Το ίδιο έτος έλαβε την επιβεβαίωση του μέλους της Εκκλησίας. Όπως ήταν συνήθεια την εποχή εκείνη για τους πρίγκιπες, ξεκίνησε στρατιωτική σταδιοδρομία σε Ναυτικό Κολλέγιο. Το 1879 ήταν ανθυποπλοίαρχος και το επόμενο έτος υποπλοίαρχος· συμμετείχε σε ναυτικές εξερευνήσεις. Από το 1883 ζούσε στο ανάκτορο Μπέρνστορφ κοντά στην Κοπεγχάγη. Όταν ήταν ναύαρχος ήλθε ο ανιψιός του Γεώργιος πρίγκιπας της Ελλάδας και εγγράφτηκε στο Ναυτικό της Δανίας. Ο Βαλτεμάρ τον είχε υπό την εποπτεία του και ο Γεώργιος τον εκτιμούσε ως πατέρα του.
Είχε μακρά Ναυτική σταδιοδρομία. Του προσφέρθηκε ο θρόνος από τη Βουλγαρία και μετά από τη Νορβηγία, αλλά η διεθνής πίεση τον ανάγκασαν να τους αρνηθεί. Το 1856 ιδρύθηκε η Ένωση Θαλασσινών και ο Βαλτεμάρ έγινε ο πρώτος πρόεδρός της. Το 1939 απεβίωσε στο Κίτρινο ανάκτορο της Κοπεγχάγης και τάφηκε στον καθεδρικό του Ρόσκιλντε. Είχε τιμηθεί με τον μεγαλόσταυρο του Λουτρού το 1901 από τον Εδουάρδο Ζ΄ της Βρετανίας και με τον μεγαλόσταυρο του Τάγματος του Πύργου & του Ξίφους από την Πορτογαλία.
Café Society (ταινία)

Πλοκή

Στις ΗΠΑ της δεκαετίας του '30, ο Μπόμπι Ντόρφμαν είναι ένας νεαρός Αμερικανοεβραίος που ζει στη Νέα Υόρκη με τους γονείς του. Έχει μία αδερφή, την Έβελιν, που είναι παντρεμένη με τον διανοούμενο Λέοναρντ και έναν αδερφό, τον Μπεν, που κάνει παράνομες δουλειές. Η μητέρα του ζητά από τον αδερφό της, τον ατζέντη του Χόλιγουντ Φιλ Στερν, να βρει μια δουλειά στον Μπόμπι. Έτσι, ο Μπόμπι ταξιδεύει στο Λος Άντζελες.
Ο Φιλ δεν μπορεί να βρει μια κανονική δουλειά τον ανιψιό του και τον βάζει να κάνει αγγαρείες. Μία μέρα, ο Μπόμπι γνωρίζει την Βόνι (Βερόνικα), τη γραμματέα του Φιλ, και την ερωτεύεται. Όταν της εξομολογείται τα αισθήματά του, εκείνη του λέει πως έχει σχέση με έναν δημοσιογράφο, τον Νταγκ. Μετά από λίγο αποκαλύπτεται ότι η σχέση της Βόνι είναι ο Φιλ. Ο Φιλ της λέει πως θα χωρίσει τη σύζυγό του Κάρεν και θα την παντρευτεί. Την ημέρα της ετήσιας επετείου του Φιλ και της Βόνι, η Βόνι του παίρνει δώρο ένα γράμμα υπογεγραμμένο από τον Ροδόλφο Βαλεντίνο. Ο Φιλ της λέει ότι δεν μπορεί να χωρίσει και θα παραμείνει με την Κάρεν.
Ύστερα από λίγο καιρό, η Βόνι συνάπτει σχέση με τον Μπόμπι, αφού του έχει πει ότι ο πρώην της ήταν παντρεμένος και ότι του είχε κάνει δώρο το υπογεγραμμένο γράμμα. Ο Μπόμπι της ζητά να παντρευτούν και να μείνουν στη Νέα Υόρκη. Ο Μπόμπι συναντά τον Φιλ και ο Φιλ του λέει πως είχε μία εξωσυζυγική σχέση με την οποία χώρισε, όμως έχει μετανιώσει. Ο Μπόμπι του ανακοινώνει πως θέλει να παντρευτεί τη Βόνι και ο Φιλ σοκάρεται. Πηγαίνει και ζητά και εκείνος τη Βόνι σε γάμο, λεγοντάς της πως αυτή τη φορά θα αφήσει τη σύζυγό του.
Μία μέρα, ο Μπόμπι πηγαίνει στο γραφείο του Φιλ και βλέπει σε κορνίζα το δώρο της Βόνι. Πηγαίνει στη Βόνι και τη ρωτά ευθέως αν θα παντρευτεί εκείνον ή τον θείο του. Η Βόνι τελικά αποφασίζει να παντρευτεί τον Φιλ και ο Μπόμπι γυρνά στους γονείς του στη Νέα Υόρκη.
Ο Μπόμπι, με τη βοήθεια δύο κοσμικών φίλων του, γίνεται υπεύθυνος δημοσίων σχέσεων σε ένα κλαμπ και γνωρίζει τη γυναίκα που θα παντρευτεί, που, κατά σύμπτωση, τη λένε Βερόνικα. Παράλληλα, η Έβελιν και ο Λέοναρντ έχουν πρόβλημα με τον γείτονά τους που κάνει φασαρία. Η Έβελιν πάει κρυφά στον Μπεν και του ζητά να απειλήσει τον γείτονα. Ο Μπεν, αντί απλώς να τον απειλήσει, τον σκοτώνει.
Ο Μπόμπι έχει πλέον γίνει πατέρας και μία μέρα μπαίνουν στο κλαμπ η Βόνι με τον Φιλ. Η Βόνι είναι τελείως αλλαγμένη στη συμπεριφορά της και υπεροπτική. Βλέπει τον Μπόμπι κατ' ιδίαν και του ζητάει να βγουν. Εκείνος δέχεται και όταν φτάνει το πρωί, πηγαίνουν στο Σέντραλ Παρκ και φιλιούνται. Εν τω μεταξύ, ο Λέοναρντ και η Έβελιν παραξενεύονται με την απουσία του γείτονά τους, ενώ η αστυνομία υποπτεύεται τον Μπεν. Τον συλλαμβάνουν και καταδικάζεται σε θάνατο. Λίγο πριν τον θανατώσουν, λέει στον Μπόμπι ότι έγινε Χριστιανός, γιατί η εβραϊκή θρησκεία δεν πιστεύει στη μετά θάνατον ζωή και θέλει να πιστεύει πως ένα κομμάτι του θα συνεχίσει να υπάρχει.
Λίγους μήνες μετά, είναι παραμονή Πρωτοχρονιάς και ο Μπόμπι είναι στο κλαμπ με τη Βερόνικα και η Βόνι σε ένα κοσμικό σπίτι με τον Φιλ. Και οι δυο τους δείχνουν αφηρημένοι και απομακρυσμένοι από τους συζύγους τους.